作者:王奕
標題:賀新郎
內容:帆卸西灣側。望康廬、老峰面目，舊曾相識。歲歲滔滔江浪遠，回首暮雲空碧。今想見、發痕全白。眠鹿磯頭茅屋爛，問草堂、誰管真泉石。還更有，青牛跡。老峰點首如招客。道十年、玉斗窗間，兩成疏覿。贏得老夫諳閱世，不作少年太息。看雨餘、依舊青山色。汶上歸來重過我，最峰頭、新長芝堪摘。分半席、共橫笛。